بیزیم نوعی اینسانیمیز
ایکی آیاقلی، جانلی اولاراق اینسان آدلانانین وارلیغینین بینئورهسی دوز اولماسا، دوشونجهسی دوغروجا بیچیملنمهسه، یاشاییشیندان اوماجاقلاری بللی اولماسا، اینسان حاقلارینا دیلده دئییل عملده سایقی دورماسا، ماکیاوئلیستی دوشونجهلرینه یییهلهنیرسه ، آشیری شریعتچی یا آشیری آتئیست اولورسا، بیر گوج ألده ائتدیکدن سونرا سادجه بیرئیسل عقدهلرینی قاباردیب و سادجه اونلارین اولاشیلماسی اوغروندا چالیشماغی اولورسا، منافع أسینتیلری هانسی یؤندن أسیرلرسه او یؤنه ساری اوز دؤندهریرسه، آلینماق دردینی چؤزمک اوچون هرهانسی قاپینی چالیب اورایا سیغینماقدان واز گئچمیرسه، اخلاق قوراللارینی اؤزونو گووهنلی ساندیغی یئرده آیاغی آلتینا آتیرسا، یاشامیندا یاشاماغینا بیله فلسفهسی اولمورسا، دالغالار اوزهرینده چؤپ کیمی، کؤپوک کیمی بوردان اورایا، او داشدان اوبیریسی داشا چیرپیلیب، بو ألدن او آغیزا قالیب، سونو بوشلوق، یوخلوق، ایزسیزلیک کیمییه چاتیب، سانکی یوخموش کیمی دورومونا یئتیشمهسی قاچیلماز اولاجاقدیر.
منصور حللاجا چوخلاری داش آتدیلار، آنجاق سادجه اؤز دوشونجهداشی کَسسَک آتاندا آغلادی؛ سوروشدولار بس ندن داشلارا آغلامادین بو ایچی بوش کسسهیه آغلادین؟
منصور ایسه جاوابلادی: اونلار بیلمیرلر نه اوچون داش آتیرلار، بیلگیسیزلردیرلر. آنجاق بو کَسسَک آتان منیم اؤنجهلر دوشونجهداشیم اولاراق بیلهرکدن، قورخوسوندان، اونو دا بو دوروما گتیرمهسینلر دئیه بو ایشی گؤرور، بودور منی آغلاتدیران.
نئچه آی قاباق، اؤنجهلر اونونلا دوشونجهبیر اولدوغوم یول یولداشیمی خیاواندا گؤردوم؛ سؤز گلدی میللی مسئلهلره یئتیشنده " أه بابام سن ده کی هله بو پان تورکلویوندن أل گؤتورمهییبسن" دئدی. منیم ایسه گولوشوم دوداغیمدا قورویب داها هئچ نه دئمهییب سانکی اورهییمین باشیندان بیر قامچی چکمیشلر کیمی ساغوللاشمامیش اوندان آیریلدیم. ایکی گون سونراسی گؤندردییی بیر چیلخا توهینلی مئساژلا "لُر"-لارا سایقیسیزلیق ائتمیشدی. من ایسه جاواب یازدیم سیزی تانیمیرام؛ لوطفن بئلنچی مئساژلاری منه گؤندرمهیینیز.
نهسه؛ بوگون همین آدام بیر ایشی دوشدویوندن دولایی زنگ آچمیشدیر. بئلنچی اینسانلار آدامی سادجه ایشلری دوشنده یوخلارلار؛ اؤزو ده سنین یوخو دامارینی بیلدیکلرینی ساندیقلاری اوچون سنی اؤزلری تانیدیقلاری ساندیقلاری آدام کیمی دانیشدیرماغا باشلارلار.
هرنه، دئمیشم سیزی تانیمادیم! اؤزونو تانیتدیردیقدان سونرا مئییلسیز اولاراق دانیشمیشیق. هارداسان سورومون جاوابیندا: جنوبدایام؛ بو قرهقورهلرین ایچینده، دئدیم بیر آغ اینسان گؤرسونلر، همین خلیج عربینین یانیندایام دا!
یئنه بو سؤزلری
ائشیتدیکدن سونرا ناراحات اولوب جئب تئلئفونومو قاپاتدیم! بوندان باشقا بیر ایش ألیمدن
گلمیردی ذاتن.
-
- ۹۴/۰۲/۲۲
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab unk unk